title: 2013/121/EU: Sklep Komisije z dne 7. marca 2013 o varnostnih zahtevah, ki jih morajo izpolnjevati evropski standardi za nekatere stole za otroke v skladu z Direktivo 2001/95/ES Evropskega parlamenta in Sveta o splošni varnosti proizvodov  Besedilo velja za EGP

text:
               8.3.2013

               SL

               Uradni list Evropske unije

               L 65/23

         SKLEP KOMISIJE
   z dne 7. marca 2013
   o varnostnih zahtevah, ki jih morajo izpolnjevati evropski standardi za nekatere stole za otroke v skladu z Direktivo 2001/95/ES Evropskega parlamenta in Sveta o splošni varnosti proizvodov
   (Besedilo velja za EGP)
   (2013/121/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) in zlasti člena 4(1)(a) Direktive,
   ob upoštevanju naslednjega:

               (1)

               Za proizvode, ki so v skladu z nacionalnimi standardi, ki prenašajo evropske standarde, pripravljene v skladu z Direktivo 2001/95/ES in navedene v Uradnem listu Evropske unije, velja domneva o varnosti.

               (2)

               Evropske standarde je treba pripraviti na podlagi zahtev, katerih namen je zagotoviti, da proizvodi, ki so v skladu s standardi, izpolnjujejo splošno varnostno zahtevo iz člena 3 Direktive 2001/95/ES.

               (3)

               Popraviti je treba evropska standarda EN 14988-1:2006 (del 1: Varnostne zahteve) in EN 14988-2:2006 (del 2: Preskusne metode) za visoke otroške stole. Predvsem je treba uvesti strožje varnostne zahteve v zvezi z nevarnostjo padca in zapletanja.

               (4)

               Evropski standard EN 1272:1998 (Varnostne zahteve in preskusne metode) za stole, ki se pritrdijo na mizo, ni naveden v Uradnem listu Evropske unije. Zaradi tega nacionalni standardi, ki prenašajo navedeni evropski standard, ne zagotavljajo domneve o varnosti.

               (5)

               Za otroške stole ali sedeže, ki se pritrdijo na stol, ni evropskih standardov.

               (6)

               Zato je primerno določiti zahteve, katerih namen je zagotoviti, da takšni stoli za otroke izpolnjujejo splošno varnostno zahtevo iz člena 3 Direktive 2001/95/ES.

               (7)

               Ukrepi, določeni v tem sklepu, so v skladu z mnenjem Odbora za splošno varnost proizvodov –

         SPREJELA NASLEDNJI SKLEP:
   Člen 1
   Opredelitev pojmov
   V tem sklepu se uporabljajo naslednje opredelitve pojmov:

               (a)

               „sedež, ki se pritrdi na stol“ pomeni proizvod, namenjen pritrditvi na stol za odrasle, ki zviša sedeči položaj otroka do 36 mesecev starosti, ki lahko sedi pokonci brez pomoči;

               (b)

               „otroški stol“ pomeni stol, namenjen sedenju enega otroka, pri čemer je velikost stola prilagojena starosti otroka, predvidena postavitev pa je na tleh;

               (c)

               „otroški visoki stol“ pomeni prostostoječi stol, ki otroka med 6 in 36 meseci starosti dvigne na približno višino jedilne mize in je namenjen hranjenju otroka, ki lahko sedi pokonci brez pomoči, če je otrok ustrezno zavarovan v sedečem položaju;

               (d)

               „stol, ki se pritrdi na mizo“ pomeni stol, ki se običajno uporablja za otroke, ki lahko sedijo pokonci brez pomoči, in je predviden za pritrditev na mizo ali drugo vodoravno površino.

         Člen 2
   Varnostne zahteve
   Posebne varnostne zahteve za proizvode iz člena 1, ki jih morajo izpolnjevati evropski standardi iz člena 4(1) Direktive 2001/95/ES, so določeni v Prilogi k temu sklepu.
   Člen 3
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Bruslju, 7. marca 2013

            Za Komisijo

            Predsednik

         José Manuel BARROSO

      (1)  UL L 11, 15.1.2002, str. 4.

      PRILOGA

         SPLOŠNE VARNOSTNE ZAHTEVE

      Kadar se proizvodi ob upoštevanju obnašanja otrok uporabljajo na predviden ali predvidljiv način, ne smejo ogrožati varnosti ali zdravja otrok in njihovih skrbnikov.
      Če se posamezna vrsta stola lahko pretvori v drugo vrsto stola (na primer visoki stol v otroški stol), mora izpolnjevati varnostne zahteve za obe vrsti stolov.
      Etikete na proizvodih ali njihovi embalaži in priložena navodila za uporabo morajo uporabnike opozarjati na inherentne nevarnosti in tveganja za poškodbe, ki izhajajo iz uporabe proizvodov, ter na načine, kako se jim izogniti. Vendar morajo biti proizvodi načrtovani tako, da so čim bolj varni, pri čemer etikete in opozorila tega ne smejo nadomestiti.

         Kemijske zahteve

      Vsi proizvodi iz člena 1 morajo ustrezati zakonodaji EU.

         Vnetljive lastnosti

      Proizvodi iz člena 1 ne smejo predstavljati nevarnih, takoj vnetljivih elementov v otrokovem okolju. Zato morajo biti narejeni iz materialov, ki pri neposredni izpostavljenosti plamenu ali iskri onemogočajo površinsko širjenje plamena. Zato bi bilo treba upoštevati najnovejšo različico EN 71-2.
      Uporaba kemičnih snovi, ki zavirajo gorenje, mora biti čim manjša. Če se uporabljajo kemične snovi, ki zavirajo gorenje, njihova strupenost med uporabo in odstranjevanjem ne sme ogrožati zdravja otroka, njegovih skrbnikov ali okolja.

         Embalaža

      Vrečke iz mehke plastike, ki se uporabljajo za embalažo in imajo odprtino večjo od obsega glave otroka, ne smejo predstavljati nevarnosti zadušitve za otroka. Uporaba vrvic ali vrvi za zapiranje takšne ali samolepilne embalaže (npr. embalaže z oprijemljivo folijo) je prepovedana.
      Embalaža, ki vsebuje proizvode, ne sme predstavljati tveganja za zadušitev, ki nastane pri oviranju ustnih in nosnih dihalnih poti. Zato je treba plastično embalažo preluknjati, razen če mora biti proizvod zaščiten pred vlago..
      Vrečke morajo biti jasno označene z naslednjim ali enakovrednim opozorilom: „POZOR! Hranite embalažo izven dosega otrok, da preprečite nevarnost zadušitve.“ Opremljene morajo biti tudi z velikim, jasnim simbolom ali diagramom, ki prikazuje možno nevarnost.

         Identifikacija proizvajalca in uvoznika

      Proizvajalci (1) morajo navesti svoje ime, registrirano trgovsko ime ali registrirano blagovno znamko in naslov, na katerem so dosegljivi, na proizvodu ali, če to ni mogoče, podatke navesti na embalaži ali v spremnem dokumentu. V naslovu mora biti naveden center za stike, kjer je proizvajalec dosegljiv (2).
      Uvozniki (3) morajo navesti svoje ime, registrirano trgovsko ime ali registrirano blagovno znamko in naslov, na katerem so dosegljivi, na proizvodu ali, če to ni mogoče, podatke navesti na embalaži ali v spremnem dokumentu (4).

         POSEBNE VARNOSTNE ZAHTEVE

      1.   SEDEŽI, KI SE PRITRDIJO NA STOL
      1.1   Področje uporabe

      Te varnostne zahteve veljajo za sedeže, ki se pritrdijo na stol in so namenjeni otrokom do 36 mesecev starosti, ki tehtajo največ 15 kg. Ne veljajo za blazine, podloge ali druge proizvode, ki so namenjeni za zadrževanje otroka na stolu brez zviševanja sedečega položaja otroka.
      1.2   Varnostne zahteve

         Nevarnost zagozditve zaradi lukenj in špranj

      Sedeži, ki se pritrdijo na stol, morajo biti oblikovani in izdelani tako, da preprečujejo zagozditev katerega koli dela otrokovega telesa.

         Nevarnosti, povezane s prilagoditvijo višine sedeža, ki se pritrdi na stol

      Sedeži, ki se pritrdijo na stol, katerih višino sedečega predela je mogoče prilagoditi, morajo imeti mehanizme za zaskočitev, ki zadržijo sedež, ki se pritrdi na stol, v normalnem položaju. Nenamerno sproščanje mehanizmov za zaskočitev je treba preprečiti.

         Nevarnosti, povezane z gibljivimi deli

      Ko je sedež, ki se pritrdi na stol, nastavljen za normalno uporabo, ne sme biti dostopnih mest stiska ali udarca, ki bi lahko nastali pri premikanju sedeža, ki se pritrdi na stol, ali katerega koli dela sedeža, pri prenosu teže otroka na sedežu, ki se pritrdi na stol, ali pri uporabi zunanje sile (s strani drugega otroka ali, nehote, s strani skrbnika ali motornega mehanizma).
      Sedeži, ki se pritrdijo na stol in se lahko zložijo, morajo imeti mehanizem za zložitev, ki ga otrok ne more upravljati in ki ga skrbnik ne more nenamerno sprožiti. Sedežev, ki se pritrdijo na stol, ne sme biti mogoče namestiti za normalno uporabo brez vklopa mehanizma za zaskočitev.

         Nevarnost padca

      Ko je sedež, ki se pritrdi na stol, nastavljen za normalno uporabo, mora zagotoviti, da otrok ostane v sedežu in da se sedež ne prevrne, ko se otrok nagne v katero koli smer. Za preprečitev poškodb, ki nastanejo, če otrok vstane in pade ali zdrsne s sedeža, ki se pritrdi na stol, mora biti sedež oblikovan tako, da sistem za zadrževanje prepreči otroku, da vstane in pade ali zdrsne s sedeža.
      Sedež, ki se pritrdi na stol, mora biti opremljen s sistemom za zadrževanje, ki se lahko prilagodi glede na velikost otroka in mora vključevati vsaj varovalo v predelu pasu in mednožja. Sistema za zadrževanje ne sme biti mogoče uporabljati brez varovala v predelu mednožja.
      Sistem za zadrževanje, trakovi, pritrdišča in sistem za pričvrstitev ne smejo utrpeti trajne poškodbe, ki lahko ogroža njihovo varnost in normalno delovanje, kadar so izpostavljeni statični in dinamični mehanični obremenitvi ob razumni in predvidljivi uporabi sedeža, ki se pritrdi na stol.
      Pri namestitvi sedeža, ki se pritrdi na stol, za uporabo mora biti višina njegovega hrbtnega naslona ustrezno prilagojena. Prav tako mora biti sedež opremljen z dovolj visokima stranskima naslonoma za roke, ki zagotavljata, da otrok ostane v sedežu, ko se nagne v katero koli smer.

         Nevarnost zapletanja

      Vrvi, trakovi in podobni deli razen sistema za zadrževanje otroka in sistema za pritrditev stola, ki sta dostopna z notranje strani sedeža, ki se pritrdi na stol, so lahko največ tako dolgi, da z njimi ni mogoče napraviti nevarne zanke okrog otrokovega vratu.
      Monofilamenti se ne smejo uporabljati kot vrvi, trakovi in podobni deli, kot zanke ali kot šivalni sukanec.

         Nevarnost zadavljenja

      Za preprečitev nevarnosti zadavljenja sedeži, ki se pritrdijo na stol, ne smejo vsebovati majhnih delov, ne glede na to, ali se jih da odstraniti brez orodja ali ne, ki jih lahko otrok odtrga s svojo lastno močjo in so dovolj majhni, da jih lahko v celoti da v usta.
      Materiali za polnjenje, ki so lahko nevarni za zadavljenje, ne smejo biti dostopni z močjo otroka. Ne smejo predstavljati dodatne nevarnosti zadavljenja zaradi velikosti vsebovanih elementov ali ker ti elementi lahko postanejo dovolj majhni ali dostopni pod vplivom moči otroka.

         Nevarnost zaužitja

      Za preprečitev nevarnosti zaužitja sedeži, ki se pritrdijo na stol, ne smejo vsebovati ločenih ali majhnih delov, ki jih lahko otrok odtrga z lastno močjo in lahko zaidejo v njegov požiralnik. Nikakor pa se ne smejo uporabljati strupeni materiali ali obloge.

         Nevarnost zadušitve

      Sedeži, ki se pritrdijo na stol, ne smejo vsebovati plastičnih delov, ki jih lahko otrok zagrabi in odtrga z lastno močjo. Ne smejo biti zaviti v neprodušno folijo, ki lahko prekrije otrokova usta in nos ter tako predstavlja nevarnost zadušitve.

         Nevarni robovi, koti in štrleči deli

      Vsi dostopni robovi, koti in štrleči deli sedeža, ki se pritrdi na stol, morajo biti zaobljeni in ne smejo vsebovati grobih grebenov ali ostrih robov.

         Površine

      Vse površine morajo biti do mere, ki je združljiva s funkcijami sedeža, ki se pritrdi na stol, dovolj gladke, da preprečujejo odrgnine, ureznine, praske, brazgotine, opekline in druge poškodbe, ki lahko nehote nastopijo med uporabo sedeža, ki se pritrdi na stol, ali zaradi obnašanja otroka.

         Strukturna celovitost

      Sedež, ki se pritrdi na stol, se ne sme zrušiti ali kazati kakršnih koli znakov poškodbe ali trajne deformacije, ki lahko ogroža njegovo varnost in normalno delovanje. Mehanizmi za prilagoditev višine sedeža, ki se pritrdi na stol, ne smejo omogočati spremembe izbrane višine zaradi mehanične obremenitve, kateri je sedež, ki se pritrdi na stol, izpostavljen ob razumni in predvidljivi uporabi.

         Sistem za pritrditev stola

      Sistem za pritrditev stola mora biti oblikovan tako, da se lahko sedež, ki se pritrdi na stol, prilagodi hrbtnemu naslonu in površini stola.
      Sistem za pritrditev stola, trakovi, pritrdišča in sistem za pričvrstitev se ne smejo zlomiti, zrahljati ali odtrgati od nosilcev zaradi mehanične obremenitve, kateri so izpostavljeni ob razumni in predvidljivi uporabi.

         Nevarnosti, povezane z neustrezno velikostjo

      V informacijah o proizvodu morajo biti določene ustrezne mere sedeža in hrbtnega naslona stolov, za katere je proizvod namenjen.
      1.3   Varnostne informacije, priročnik za uporabnike in označevanje

      Varnostne informacije morajo biti označene na proizvodu in vključene v navodilih za uporabo.
      Varnostne informacije morajo biti podane v pisni obliki v jezikih držav, v katerih se sedež, ki se pritrdi na stol, prodaja na drobno, in v sami po sebi razumljivih piktogramih. Vse oznake morajo ostati čitljive, pri čemer se etikete, ki se uporabljajo za označevanje, ne smejo zlahka odstraniti.

         Varnostne informacije

      Bistvene varnostne informacije je treba navesti na jasen in razumljiv način. Informacije morajo biti jasno prikazane in ostati vidne po pritrditvi sedeža na stol za odrasle in preden je otrok položen v sedež, ki se pritrdi na stol. Informacije morajo biti označene z opozorilom „POZOR!“ in vsebovati vsaj naslednja ali enakovredna sporočila:

                  —

                  „Nikoli ne pustite otroka brez nadzora.“

                  —

                  „Vedno uporabite sistem za zadrževanje otroka in sistem za pritrditev stola.“

                  —

                  „Pred uporabo vedno preverite varnost in stabilnost sedeža, ki se pritrdi na stol.“

                  —

                  „Ta proizvod je namenjen otrokom do 36 mesecev starosti, ki tehtajo največ 15 kg in lahko sedijo pokonci brez pomoči.“

         Informacije o nakupu

      Potrošnik mora imeti možnost jasnega vpogleda v informacije o nakupu na prodajnem mestu. Vsebovati morajo vsaj naslednje informacije v pisni obliki in samo po sebi razumljivih piktogramih:

                  —

                  to ali enakovredno izjavo: „Ta proizvod je namenjen otrokom do 36 mesecev starosti, ki tehtajo največ 15 kg in lahko sedijo pokonci brez pomoči.“

                  —

                  ustrezne mere stola za odrasle, sedeža in hrbtnega naslona.

         Priročnik za uporabnike

      Sedežu, ki se pritrdi na stol, mora biti priložen priročnik za uporabnike. Priročnik za uporabnike mora vsebovati:

                  —

                  naslednjo ali enakovredno izjavo: „POMEMBNO! SHRANITE ZA POZNEJŠO UPORABO.“;

                  —

                  navodila za pravilno in varno sestavo in uporabo sedeža, ki se pritrdi na stol;

                  —

                  informacije o vrstah stolov za odrasle, na katere je ali ni mogoče pritrditi sedeža, ki se pritrdi na stol.

            Opozorila v priročniku za uporabnike morajo biti označena z opozorilom „POZOR!“ in vsebovati vsaj naslednja ali enakovredna sporočila:

                  —

                  „Nikoli ne pustite otroka brez nadzora.“

                  —

                  „Vedno uporabite sistem za zadrževanje otroka in sistem za pritrditev stola.“

                  —

                  „Pred uporabo se prepričajte, da je sistem za pritrditev stola pravilno nameščen in prilagojen.“

                  —

                  „Pred uporabo vedno preverite varnost in stabilnost sedeža, ki se pritrdi na stol.“

            Priročnik za uporabnike mora vsebovati tudi naslednje informacije:

                  —

                  naslednjo ali enakovredno izjavo: „Ta proizvod je namenjen otrokom do 36 mesecev starosti, ki tehtajo največ 15 kg in lahko sedijo pokonci brez pomoči.“;

                  —

                  ustrezne mere stola za odrasle, sedeža in hrbtnega naslona;

                  —

                  izjavo, da se sedež, ki se pritrdi na stol, ne sme uporabljati, če je kateri koli del zlomljen ali strgan ali če manjka;

                  —

                  izjavo, da se dodatki ali nadomestni deli razen tistih, ki jih je odobril proizvajalec, ne smejo uporabljati;

                  —

                  priporočila za čiščenje in vzdrževanje.

            2.   OTROŠKI STOLI
      2.1   Področje uporabe

      Te varnostne zahteve veljajo za otroške stole, namenjene otrokom, ki lahko sedijo pokonci brez pomoči. Ti vključujejo stolčke, stole (sestavni deli vključujejo: noge, sedež in hrbtni naslon) in naslanjače (sestavni deli vključujejo: sedež, hrbtni naslon in naslona za roke) za uporabo v notranjih in zunanjih prostorih. Vključeni so tudi gugalniki in zložljivi stoli. Zahteve veljajo tudi za večnamenske proizvode, ki se lahko pretvorijo v otroške stole. Poleg tega veljajo tudi za otroške stole, ki so opremljeni s koleščki. Proizvodi, ki združujejo funkcijo otroškega stola z drugo funkcijo (na primer skladiščenje), morajo prav tako izpolnjevati te zahteve.
      2.2   Varnostne zahteve

         Nevarnost zagozditve zaradi lukenj in špranj

      Otroški stoli morajo biti oblikovani in izdelani tako, da preprečujejo zagozditev udov, stopal in rok ter, kolikor je mogoče, zagozditev prstov v luknje in špranje.
      Zložljivi otroški stoli morajo biti oblikovani in izdelani tako, da preprečujejo zagozditev prstov.
      Otroški stoli ne smejo biti tako težki, da se lahko otrokova glava ali ud zagozdi pod njimi.

         Nevarnosti, povezane z gibljivimi deli

      Ko je otroški stol nastavljen za normalno uporabo v skladu z navodili proizvajalca, ne sme vsebovati nevarnih gibljivih delov.

         Tekalna kolesca in kolesa

      Otroški stoli, ki so opremljeni s kolesi ali tekalnimi kolesci, morajo biti oblikovani tako, da ne ogrožajo njihove stabilnosti.

         Nevarnost padca

      Otroški stoli morajo biti dovolj slabilni, da preprečujejo prevrnitev v katero koli smer, medtem ko je otrok na stolu.

         Stabilnost

      Otroški stoli morajo biti stabilni.

         Nevarnost zadavljenja

      Za preprečitev nevarnosti zadavljenja otroški stoli ne smejo vsebovati majhnih delov, ki jih lahko otrok odtrga z lastno močjo in jih v celoti da v usta. Materiali za polnjenje, ki so lahko nevarni za zadavljenje, ne smejo biti dostopni z močjo otroka. Ne smejo predstavljati dodatne nevarnosti zadavljenja zaradi velikosti vsebovanih elementov ali ker ti elementi lahko postanejo dovolj majhni ali dostopni pod vplivom moči otroka.

         Nevarnost zadušitve

      Otroški stoli ne smejo vsebovati plastičnih delov, ki jih lahko otrok odtrga z lastno močjo. Ne smejo biti zaviti v neprodušno folijo, ki lahko prekrije otrokova usta in nos ter tako predstavlja nevarnost zadušitve.

         Nevarnost zaužitja

      Za preprečitev nevarnosti zaužitja otroški stoli ne smejo vsebovati ločenih ali majhnih delov, ki jih lahko otrok odtrga z lastno močjo in lahko zaidejo v njegov požiralnik. Nikakor pa se ne smejo uporabljati strupeni materiali ali obloge.

         Površine

      Vse površine morajo biti do mere, ki je združljiva s funkcijami otroškega stola, dovolj gladke, da preprečujejo odrgnine, ureznine, praske, brazgotine, opekline in druge poškodbe, ki lahko nehote nastopijo med uporabo stola ali zaradi obnašanja otroka.

         Nevarni robovi

      Otroški stoli ne smejo imeti ostrih robov ali konic. Dostopni robovi in koti morajo biti zaobljeni ali poševno odrezani. Ne smejo imeti koničaste ali poudarjene površine, ki predstavlja nevarnost vboda.

         Strukturna celovitost

      Otroški stoli in njihovi sestavni deli, kot so sedež, hrbtni naslon in noge, morajo prenesti mehanično obremenitev, kateri so izpostavljeni ob razumni in predvidljivi uporabi.
      2.3   Varnostne informacije

      Opozorila in navodila za uporabo morajo staršem in skrbnikom prikazati, da lahko otroški stoli, če so postavljeni pod oknom, služijo kot stopnička in povzročijo, da otrok pade skozi okno.
      Varnostne informacije morajo biti podane v pisni obliki v jezikih držav, v katerih se otroški stol prodaja na drobno, in v sami po sebi razumljivih piktogramih. Vse oznake morajo ostati čitljive, pri čemer se etikete, ki se uporabljajo za označevanje, ne smejo zlahka odstraniti.
      3.   OTROŠKI VISOKI STOLI
      3.1   Področje uporabe

      Te varnostne zahteve veljajo za visoke stole, namenjene otrokom, ki lahko sedijo pokonci brez pomoči, od približno 6 do 36 mesecev starosti, ki tehtajo največ 15 kg. Če so visoki otroški stoli oblikovani tako, da se lahko pretvorijo v otroške stole, morajo prav tako izpolnjevati varnostne zahteve, ki veljajo za otroške stole.
      Če se deli visokega stola lahko odstranijo (npr. pladenj ali naslon za noge), veljajo te varnostne zahteve tudi za visoki stol s temi deli ali brez njih.
      Proizvodi z visoko igralno vrednostjo morajo prav tako izpolnjevati zahteve Direktive 2009/48/ES Evropskega parlamenta in Sveta (5) o varnosti igrač (na primer visoki stoli, ki se lahko pretvorijo v gugalnega konja).
      3.2   Varnostne zahteve

         Splošno

      Povezovalni vijaki za neposredno pritrjevanje (npr. samovrezni vijaki) se ne smejo uporabljati za sestavo katerega koli sestavnega dela, ki je oblikovan tako, da ga je mogoče odstraniti ali zrahljati med razstavljanjem visokega stola za prevoz ali shrambo.
      Izpostavljeni robovi in štrleči deli morajo biti zaobljeni ali poševno odrezani ter ne smejo vsebovati grobih grebenov ali ostrih robov.

         Nevarnost padca

      Za preprečitev poškodb, ki nastanejo, če otrok vstane in pade ali zdrsne z visokega stola, mora biti stol oblikovan tako, da sistem za zadrževanje prepreči otroku, da vstane in pade ali zdrsne iz stola.
      Visoki stol mora biti opremljen s sistemom za zadrževanje, ki se lahko prilagodi glede na velikost otroka in mora vključevati vsaj varovalo v predelu pasu in mednožja. Sistema za zadrževanje ne sme biti mogoče uporabljati brez varovala v predelu mednožja.
      Sistem za zadrževanje, trakovi, pritrdišča in sistem za pričvrstitev se ne smejo zlomiti, zrahljati ali odtrgati od nosilcev pod otrokovo notranjo in zunanjo silo.
      Pri oblikovanju sistema za zadrževanje je treba upoštevati vse možne otrokove gibe v visokem stolu.
      Višina hrbtnega naslona visokega stola mora biti ustrezno nastavljena. Prav tako mora biti stol opremljen z dovolj visokima stranskima naslonoma za roke, ki zagotavljata, da otrok ostane v stolu, ko se nagne v katero koli smer.
      Za preprečitev poškodb, ki nastanejo zaradi otrokovega potiskanja in/ali pritiskanja z nogami ob jedilno mizo in prizadevanja za vzvratni padec visokega stola, mora biti stol oblikovan tako, da njegova stabilnost izključuje nevarnost padca.

         Nevarnost zapletanja

      Na visokih stolih ne sme biti vrvi, trakov ali podobnih delov (razen sistema za zadrževanje), ki predstavljajo nevarnost zapletanja.

         Nevarnost zagozditve zaradi lukenj in špranj

      Visoki otroški stoli morajo biti oblikovani in izdelani tako, da preprečujejo zagozditev vseh delov otrokovega telesa.

         Nevarnosti, povezane z gibljivimi deli

      Za preprečitev nevarnosti udarca in mečkanja, se je treba izogibati mestom udarca in stiska. Če se tem mestom iz funkcionalnih razlogov ni mogoče izogniti, je treba sprejeti ustrezne ukrepe za zagotovitev varnosti teh mest.
      Vsak del visokega stola, ki se lahko zloži ali odstrani, mora biti zaskočen, tako da ga otrok, ki uporablja proizvod, ali drug otrok ne more sprostiti ali da ga odrasla oseba ne more nenamerno sprostiti.

         Mehanizmi za zaskočitev za zložljive visoke stole

      Mehanizmi za zaskočitev so potrebni za preprečevanje zložitve visokega stola, medtem ko se otroka polaga vanj ali jemlje iz njega.
      Za preprečitev nevarnosti, ki izhajajo iz nepravilne uporabe visokega stola, mora teža otroka, ki uporablja visoki stol, ali vsaj en mehanizem za zaskočitev, ki se med uporabo stola samodejno vklopi, preprečevati zložitev.
      Otrokom ne sme biti omogočeno, da nehote sprostijo ali upravljajo mehanizme za zaskočitev.
      Vsi mehanizmi za zaskočitev morajo še naprej delovati pravilno, ko so izpostavljeni statični in dinamični mehanični obremenitvi ob razumni in predvidljivi uporabi visokega stola.

         Nevarnost zadavljenja

      Noben del, ki ga lahko otrok odstrani z lastno močjo, ne sme biti dovolj majhen, da ga lahko otrok v celoti da v usta. Noben sestavni del, ki se lahko odstrani brez uporabe orodja, ne sme biti tako majhen, da ga lahko otrok v celoti da v usta. Materiali za polnjenje, ki so lahko nevarni za zadavljenje, ne smejo biti dostopni z močjo otroka. Poleg tega ne smejo predstavljati dodatne nevarnosti zadavljenja zaradi velikosti vsebovanih elementov ali ker ti elementi lahko postanejo dovolj majhni in dostopni pod vplivom moči otroka.

         Sistem za zadrževanje

      Visoki stol mora biti oblikovan tako, da s pomočjo sistema za zadrževanje, ki vključuje varovalo za predel mednožja in vodoraven sestavni del, ali integralnega pasu varuje otroka v sedečem položaju ter preprečuje padce, ko otroci vstanejo in izgubijo ravnotežje. Če je visoki stol opremljen z nastavljivim hrbtnim naslonom, mora vključevati integralni pas.
      Statična in dinamična mehanična obremenitev ob razumni in predvidljivi uporabi visokega stola ne sme povzročiti trajne poškodbe varoval v predelu mednožja, pasov in jermenov integralnega pasu, ki lahko ogroža njihovo varnost in normalno delovanje.
      Kadar je visoki stol opremljen s pasom ali točkami za pripetje pasu, jim statična in dinamična mehanična obremenitev ob razumni in predvidljivi uporabi visokega stola ne sme povzročiti trajne poškodbe, ki lahko ogroža njihovo varnost in normalno delovanje.
      Če je priložen integralni ali običajni pas, mora biti prilagodljiv, pri čemer mu statična in dinamična mehanična obremenitev ob razumni in predvidljivi uporabi visokega stola ne sme povzročiti trajne poškodbe, ki lahko ogroža njegovo varnost in normalno delovanje.

         Stranska zaščita

      Visoki stol mora biti opremljen s stranskima naslonoma za roke ali drugimi vrstami stranske zaščite.

         Hrbtni naslon

      Visoki stol mora biti opremljen z dovolj visokim hrbtnim naslonom, ki zagotavlja, da otrok ostane v visokem stolu, ko se nagne v katero koli smer.

         Nastavljiv hrbtni naslon

      Mehanizem, ki omogoča nastavitev hrbtnega naslona visokega stola, ne sme prehajati iz enega položaja v drugega v primeru statične in dinamične mehanične obremenitve ob razumni in predvidljivi uporabi visokega stola.

         Tekalna kolesca in kolesa

      Visoki stoli, ki so opremljeni s kolesi ali tekalnimi kolesci, morajo biti oblikovani tako, da ne ogrožajo njihove stabilnosti.

         Strukturna celovitost

      Funkcije visokega stola morajo biti neoporečne, ko je izpostavljen statični in dinamični mehanični obremenitvi ob razumni in predvidljivi uporabi visokega stola.
      Visoki stol se ne sme sesesti, mehanizem za zaskočitev pa mora ostati vklopljen v primeru statične in dinamične mehanične obremenitve ob razumni in predvidljivi uporabi visokega stola.

         Stabilnost

      Če se deli visokega stola lahko odstranijo (npr. pladenj ali naslon za noge), velja zahteva glede stabilnosti tudi za visoki stol s temi deli ali brez njih.
      Če je visoki stol izpostavljen statični in dinamični mehanični obremenitvi ob razumni in predvidljivi uporabi, se ne sme prevrniti vstran, nazaj ali naprej.
      3.3   Varnostne informacije, priročnik za uporabnike in označevanje

         Splošno

      Varnostne informacije morajo biti podane v pisni obliki v jezikih držav, v katerih se visoki stol prodaja na drobno, in v sami po sebi razumljivih piktogramih. Vse oznake morajo ostati čitljive, pri čemer se etikete, ki se uporabljajo za označevanje, ob razumni in predvidljivi uporabi ne smejo zlahka odstraniti.

         Varnostne informacije

      Varnostne informacije je treba navesti na jasen in razumljiv način. Označene morajo biti z opozorilom „POZOR!“ in vsebovati vsaj naslednja ali enakovredna sporočila:

                  —

                  „Nikoli ne pustite otroka brez nadzora.“

                  —

                  „Vedno uporabite sistem za zadrževanje.“

                  —

                  „Pred uporabo vedno preverite varnost in stabilnost visokega stola.“

         Informacije o nakupu

      Potrošnik mora imeti možnost jasnega vpogleda v informacije o nakupu na prodajnem mestu. Informacije morajo vsebovati vsaj naslednjo ali enakovredno izjavo v pisni obliki in samo po sebi razumljivem piktogramu: „Ta proizvod je namenjen otrokom do 36 mesecev starosti, ki tehtajo največ 15 kg in lahko sedijo pokonci brez pomoči.“ Dodatne varnostne informacije morajo biti zagotovljene, če je proizvod mogoče spremeniti, na primer v igračo ali otroški stol, ki se lahko prilagodi otrokom v različnih stopnjah razvoja (proizvod, ki se razvija z otrokom).

         Oznake

      Visoki stoli morajo biti trajno označeni z naslednjim ali enakovrednim opozorilom: „POZOR! NE PUŠČAJTE OTROKA BREZ NADZORA.“ Poleg opozorila je treba uporabiti tudi primeren piktogram.

         Priročnik za uporabnike

      V priročniku za uporabnike morajo biti navedena navodila za uporabo visokega stola z izjavo „POMEMBNO! HRANITE ZA POZNEJŠO UPORABO“ ali enakovredno izjavo.
      Navodila morajo vsebovati naslednja ali enakovredna opozorila z izjavo „POZOR!“:

                  —

                  „Ne puščajte otroka brez nadzora.“

                  —

                  „Ne uporabljajte visokega stola, dokler niso vsi sestavni deli pravilno nameščeni in prilagojeni.“

            Priročnik za uporabnike mora vsebovati tudi naslednji opozorili:

                  —

                  prepričajte se, da je vsak pas pravilno nameščen;

                  —

                  zavedajte se nevarnosti odprtega ognja ali drugih virov močne toplote, kot so električne peči, plinske peči itd., v bližini visokega stola.

            V priročniku za uporabnike morajo biti vključene tudi naslednje varnostne informacije:

                  —

                  sestavni načrt, seznam in/ali opis vseh delov in orodja, potrebnega za sestavo stola, ter diagram vijakov in drugih mehanizmov za zaskočitev;

                  —

                  izjava, da se visoki stol ne sme uporabljati, dokler otrok ne more sedeti pokonci brez pomoči;

                  —

                  izjava, da se visoki stol ne sme uporabljati, če je kateri koli del zlomljen, strgan ali če manjka;

                  —

                  priporočila za čiščenje in vzdrževanje.

            4.   STOLI, KI SE PRITRDIJO NA MIZO
      4.1   Področje uporabe

      Te varnostne zahteve veljajo za stole, ki se pritrdijo na mizo in so namenjeni otrokom, ki lahko sedijo pokonci brez pomoči (od 6 mesecev starosti) in tehtajo največ 15 kg.
      4.2   Varnostne zahteve

         Splošno

      Kadar je stol, ki se pritrdi na mizo, sestavljen za uporabo, mora biti sestavljen tako, da preprečuje vsakršno nevarnost uščipa, ureza ali rane za otroka in skrbnika.

         Nevarnost zagozditve zaradi lukenj in špranj

      Da bi se preprečila zagozditev, stoli, ki se pritrdijo na mizo, ne smejo vsebovati odprtih cevi, lukenj ali špranj, ki bi lahko poškodovale otroka.
      Oblika stolov, ki se pritrdijo na mizo, mora preprečevati padec otroka skozi luknje in špranje.

         Nevarni robovi, koti in štrleči deli

      Vsi dostopni robovi, koti in štrleči deli stola, ki se pritrdi na mizo, morajo biti zaobljeni in poševno odrezani ter ne smejo vsebovati grobih grebenov ali ostrih robov.

         Nevarnost zadavljenja

      Za preprečitev nevarnosti zadavljenja stoli ne smejo vsebovati majhnih delov, ne glede na to, ali se jih da odstraniti brez orodja ali ne, ki jih lahko otrok odtrga z lastno močjo in ki so dovolj majhni, da jih lahko v celoti da v usta.
      Materiali za polnjenje, ki so lahko nevarni za zadavljenje, ne smejo biti dostopni z močjo otroka. Poleg tega ne smejo predstavljati dodatne nevarnosti zadavljenja zaradi velikosti vsebovanih elementov ali ker ti elementi lahko postanejo dovolj majhni in dostopni pod vplivom moči otroka.

         Nevarnost zaužitja

      Za preprečitev nevarnosti zaužitja, ki izhaja iz nepravilne uporabe stola, ki se pritrdi na mizo, stol ne sme vsebovati ločenih ali majhnih delov, ki jih lahko otrok odtrga z lastno močjo in lahko zaidejo v otrokov požiralnik.

         Nevarnost zadušitve

      Stoli ne smejo vsebovati plastičnih delov, ki jih lahko otrok zagrabi in odtrga z lastno močjo. Ne smejo biti zaviti v neprodušno folijo, ki lahko prekrije otrokova usta in nos ter tako predstavlja nevarnost zadušitve.

         Samovrezni vijaki

      Povezovalni vijaki (npr. samovrezni vijaki) se ne smejo uporabljati za pritrjevanje katerega koli sestavnega dela, ki je oblikovan tako, da ga je mogoče odstraniti ali zrahljati med razstavljanjem stola, ki se pritrdi na mizo, za prevoz ali shrambo.

         Nevarnosti, povezane z gibljivimi deli

      Ko je stol, ki se pritrdi na mizo, nastavljen za normalno uporabo v skladu z navodili proizvajalca, ne sme vsebovati nevarnih gibljivih delov.

         Nevarnost padca

      Za preprečitev poškodb, ki nastanejo, če otrok vstane in pade ali zdrsne s stola, ki se pritrdi na mizo, mora biti stol oblikovan tako, da sistem za zadrževanje prepreči otroku, da vstane in pade ali zdrsne iz stola.
      Stol, ki se pritrdi na mizo, mora biti opremljen s sistemom za zadrževanje, ki se prilagodi velikosti otroka in mora vključevati vsaj varovalo v predelu pasu in mednožja. Sistema za zadrževanje ne sme biti mogoče uporabljati brez varovala v predelu mednožja.
      Sistem za zadrževanje, trakovi, pritrdišča in sistem za pričvrstitev se ne smejo zlomiti, zrahljati ali odtrgati od nosilcev pod otrokovo notranjo in zunanjo silo.
      Pri oblikovanju sistema za zadrževanje je treba upoštevati vse možne otrokove gibe v stolu, ki se pritrdi na mizo.
      Pri namestitvi stola, ki se pritrdi na mizo, za uporabo mora biti višina hrbtnega naslona ustrezno nastavljena. Prav tako mora biti stol opremljen z dovolj visokima stranskima naslonoma za roke, ki zagotavljata, da otrok ostane v stolu, ko se nagne v katero koli smer.

         Nasloni za noge

      Nasloni za noge ne smejo biti priloženi.

         Odstranljivi stoli

      Če je stol mogoče odstraniti z okvirja, morajo biti oblikovane tudi pričvrstitvene naprave, ki pritrdijo stol na okvir in preprečujejo, da se stol nehote loči od okvirja.
      Stol mora ostati pritrjen na okvir, ko je izpostavljen mehanični obremenitvi ob razumni in predvidljivi uporabi stola, ki se pritrdi na mizo.

         Strukturna celovitost

      Statična in dinamična mehanična obremenitev ob razumni in predvidljivi uporabi stola, ki se pritrdi na mizo, ne sme povzročiti trajne poškodbe, ki lahko ogroža varnost in normalno delovanje stola, ki se pritrdi na mizo.

         Pritrdišča

      Pritrdišča morajo zagotoviti, da se stol, ki se pritrdi na mizo, ob pritrditvi na nosilno površino ne premika ob razumni in predvidljivi uporabi. Pritrdišča stola, ki se pritrdi na mizo, morajo biti odporna na poskakovanje.

         Stabilnost

      Stoli, ki se pritrdijo na mizo, se ne smejo zložiti ali prevrniti pri statični in dinamični mehanični obremenitvi, kateri so izpostavljeni ob razumni in predvidljivi uporabi.
      4.3   Varnostne informacije, priročnik za uporabnike in označevanje

         Splošno

      Varnostne informacije morajo biti označene na proizvodu in vključene v navodilih za uporabo.
      Varnostne informacije morajo biti podane v pisni obliki v jezikih držav, v katerih se stol, ki se pritrdi na mizo, prodaja na drobno, in v sami po sebi razumljivih piktogramih. Vse oznake morajo ostati čitljive, pri čemer se etikete, ki se uporabljajo za označevanje, ne smejo zlahka odstraniti.

         Informacije o nakupu

      Potrošnik mora imeti možnost jasnega vpogleda v informacije o nakupu na prodajnem mestu. Informacije morajo vsebovati najmanj naslednje informacije v pisni obliki in samo po sebi razumljivih piktogramih:

                  —

                  to ali enakovredno izjavo: „Ta proizvod je namenjen otrokom, ki tehtajo največ 15 kg in lahko sedijo pokonci brez pomoči.“,

                  —

                  ustrezne mere nosilne površine, na katero se lahko stol pritrdi.

            Podane morajo biti tudi naslednje informacije:

                  —

                  „Ta stol, ki se pritrdi na mizo, ni primeren za uporabo z vsemi mizami. Ne uporabljajte ga s steklenimi mizami, mizami z nestabilnim površjem, zložljivimi mizami, mizami z eno nogo, igralnimi mizami ali mizami za taborjenje.“

         Oznake

      Stol, ki se pritrdi na mizo, mora biti jasno in trajno označen z:

                  —

                  opozorilom „POZOR! Nikoli ne pustite otroka brez nadzora“, ki mora biti vidno ob uporabi stola, ki se pritrdi na mizo,

                  —

                  opozorilom „POZOR! Vedno uporabite sistem za zadrževanje otroka in sistem za pritrditev na mizo.“,

                  —

                  opozorilom „POZOR! Pred uporabo vedno preverite varnost in stabilnost stola, ki se pritrdi na mizo.“,

                  —

                  izjavo „Največja dovoljena teža: 15 kg“.

         Priročnik za uporabnike

      Navodila za pravilno in varno sestavljanje in uporabo stola, ki se pritrdi na mizo, morajo biti vključena v priročniku za uporabnike. Ta navodila morajo biti točna in nedvoumna ter morajo vključevati vsaj naslednje ali enakovredne izjave:

                  —

                  „Pred uporabo pozorno preberite navodila in jih shranite za poznejšo uporabo. Vaš otrok se lahko poškoduje, če ne boste sledili navodilom.“

                  —

                  „Ta stol, ki se pritrdi na mizo, ni primeren za otroke, ki ne morejo sedeti pokonci brez pomoči.“

                  —

                  „POZOR! Nikoli ne pustite otroka brez nadzora.“

                  —

                  „Vedno uporabite sistem za zadrževanje otroka in sistem za pritrditev na mizo.“

                  —

                  „Pred uporabo vedno preverite varnost in stabilnost stola, ki se pritrdi na mizo.“

                  —

                  „Ta stol, ki se pritrdi na mizo, ni primeren za uporabo z vsemi mizami. Ne uporabljajte ga s steklenimi mizami, mizami z nestabilnim površjem, zložljivimi mizami, mizami z eno nogo, igralnimi mizami ali mizami za taborjenje.“

                  —

                  „Prepričajte se, da se miza ne bo prevrnila, ko je stol, ki je nanjo pritrjen, v uporabi.“

                  —

                  „Na nosilni površini ne uporabljajte miznih prtov ali drugih predmetov, ki lahko vplivajo na pravilno delovanje pritrdišč. Struktura in površina mize morata biti čisti in suhi.“

                  —

                  „Tega stola, ki se pritrdi na mizo, ne smejo uporabljati otroci, ki tehtajo več kot 15 kg.“

                  —

                  „Redno preverjajte pritrdilne vijake in jih po potrebi zategnite.“

                  —

                  „POZOR! Stola, ki se pritrdi na mizo, ne uporabljajte, če je kateri koli sestavni del zlomljen ali če manjka.“

                  —

                  „Ne uporabljajte nadomestnih delov razen tistih, ki jih je odobril proizvajalec ali distributer.“

                  —

                  „Stola, ki se pritrdi na mizo, ne pritrjujte na mestu, kjer se lahko otrok z nogami odrine od predela mize, drugega stola ali predmeta, saj to lahko povzroči, da se stol loči od mize.“

            Navedene morajo biti ustrezne mere nosilne površine.

         (1)  Kot je opredeljeno v členu R1 poglavja R1 Priloge I k Sklepu št. 768/2008/ES Evropskega parlamenta in Sveta (UL L 218, 13.8.2008, str. 82).

         (2)  Kot je določeno v členu R2 poglavja R2 Priloge I k Sklepu št. 768/2008/ES.

         (3)  Kot je opredeljeno v členu R1 poglavja R1 Priloge I k Sklepu št. 768/2008/ES.

         (4)  Kot je določeno v členu R4 poglavja R2 Priloge I k Sklepu št. 768/2008/ES.

         (5)  UL L 170, 30.6.2009, str. 1.


title: Sklep Sveta z dne 29. oktobra 2012 o imenovanju danskega nadomestnega člana upravnega odbora Evropske fundacije za izboljšanje življenjskih in delovnih razmer

text:
               31.10.2012

               SL

               Uradni list Evropske unije

               C 334/2

         SKLEP SVETA
   z dne 29. oktobra 2012
   o imenovanju danskega nadomestnega člana upravnega odbora Evropske fundacije za izboljšanje življenjskih in delovnih razmer
   2012/C 334/02
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (1) ter zlasti člena 6 Uredbe,
   ob upoštevanju seznamov kandidatov, ki so jih Svetu predložile vlade držav članic ter organizacije delavcev in delodajalcev,
   ob upoštevanju naslednjega:

               (1)

               Svet je s sklepi z dne 22. novembra 2010 (2), 7. marca 2011 (3), 12. julija 2011 (4) in 20. septembra 2011 (5) – z izjemo določenih članov – imenoval člane in nadomestne člane upravnega odbora Evropske fundacije za izboljšanje življenjskih in delovnih razmer za obdobje do 30. novembra 2013.

               (2)

               Organizacija delavcev ETUC je za prosto mesto podala predlog za imenovanje –

         SPREJEL NASLEDNJI SKLEP:
   Člen 1
   Za nadomestnega člana upravnega odbora Evropske fundacije za izboljšanje življenjskih in delovnih razmer se za obdobje do 30. novembra 2013 imenuje:
   PREDSTAVNIKI ORGANIZACIJ DELAVCEV

               Država

               Član

               Nadomestni član

               Danska

               Heidi RØNNE MØLLER

         Člen 2
   Svet bo člane in nadomestne člane, ki še niso bili predlagani za imenovanje, imenoval kasneje.
   Člen 3
   Ta sklep začne veljati na dan sprejetja.

      V Luxembourgu, 29. oktobra 2012

            Za Svet

            Predsednik

         E. FLOURENTZOU

      (1)  UL L 139, 30.5.1975, str. 1.

      (2)  UL C 322, 27.11.2010, str. 8.

      (3)  UL C 83, 17.3.2011, str. 4.

      (4)  UL C 208, 14.7.2011, str. 3.

      (5)  UL C 278, 22.9.2011, str. 2.


title: 2012/283/EU: Sklep Sveta z dne 24. aprila 2012 o sklenitvi, s strani Evropske unije, statuta in poslovnika Mednarodnega študijskega odbora za gumo, kakor sta bila spremenjena

text:
               31.5.2012

               SL

               Uradni list Evropske unije

               L 141/1

         SKLEP SVETA
   z dne 24. aprila 2012
   o sklenitvi, s strani Evropske unije, statuta in poslovnika Mednarodnega študijskega odbora za gumo, kakor sta bila spremenjena
   (2012/283/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207(3) in (4) v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Vodje delegacij Mednarodnega študijskega odbora za gumo (v nadaljevanju besedila: odbor) so se po več krogih pogajanj dne 14. julija 2011 dogovorile o spremembah statuta in poslovnika odbora.

               (2)

               Unija je članica odbora.

               (3)

               Države članice Unije, ki so bile članice odbora, so vročile uradna obvestila o izstopu in so iz njega izstopile s 1. julijem 2011.

               (4)

               Zato je nujno potrebno sprejetje sprememb statuta in poslovnika odbora, da bi se potrdil novi sedež odbora in izrecno določil status Unije v okviru odbora ter za uskladitev organizacijske strukture, proračunskih prispevkov in postopkov odločanja.

               (5)

               Podpis statuta in poslovnika odbora, kakor sta bila spremenjena, je bil odobren s Sklepom Sveta 2011/664/EU (1), kakor tudi začetek njunega začasnega uporabljanja, do zaključka postopkov, potrebnih za njuno sklenitev.

               (6)

               Zato je primerno, da se skleneta statut in poslovnik, kot sta bila spremenjena –

         SPREJEL NASLEDNJI SKLEP:
   Člen 1
   Statut in poslovnik Mednarodnega študijskega odbora za gumo (v nadaljevanju besedila: odbor), kakor sta bila spremenjena, se odobrita v imenu Evropske unije.
   Besedili statuta in poslovnika, kakor sta bili spremenjeni, sta bili objavljeni v Uradnem listu Evropske unije
       (2).
   Člen 2
   Predsednik Sveta je pooblaščen, da imenuje osebo(-e), pristojno(-e) za pisno potrditev generalnemu sekretarju odbora, da Unija soglaša s tem, da sta statut in poslovnik, kakor sta bila spremenjena, za njo zavezujoča.
   Člen 3
   Unijo na zasedanjih vodij delegacij odbora iz člena IX statuta, kot je bil spremenjen, zastopajo predstavniki Komisije.
   Države članice lahko na zasedanjih vodij delegacij sodelujejo kot del delegacije Unije.
   Člen 4
   Ta sklep začne veljati na dan sprejetja.

      V Luxembourgu, 24. aprila 2012

            Za Svet

            Predsednik

         N. WAMMEN

      (1)  UL L 264, 8.10.2011, str. 12.

      (2)  UL L 264, 8.10.2011, str. 14.


title: Sklep Sveta (EU) 2017/248 z dne 6. februarja 2017 o sklenitvi Sporazuma o nadaljnjem delovanju Mednarodnega znanstvenega in tehnološkega centra

text:
               14.2.2017

               SL

               Uradni list Evropske unije

               L 37/1

         SKLEP SVETA (EU) 2017/248
   z dne 6. februarja 2017
   o sklenitvi Sporazuma o nadaljnjem delovanju Mednarodnega znanstvenega in tehnološkega centra
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 31(1) in člena 37 Pogodbe,
   ob upoštevanju Pogodbe o delovanju Evropske unije ter zlasti člena 180 in člena 218(6)(a) Pogodbe,
   ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta (EU) 2015/1989 (2) je bil Sporazum o nadaljnjem delovanju Mednarodnega znanstvenega in tehnološkega centra med Evropsko unijo in Evropsko skupnostjo za atomsko energijo (Euratom) kot eno pogodbenico ter Gruzijo, Japonsko, Kraljevino Norveško, Kirgiško republiko, Republiko Armenijo, Republiko Kazahstan, Republiko Korejo, Republiko Tadžikistan in Združenimi državami Amerike (v nadaljnjem besedilu: Sporazum) podpisan 9. decembra 2015 s pridržkom njegove poznejše sklenitve.

               (2)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum o nadaljnjem delovanju Mednarodnega znanstvenega in tehnološkega centra se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta imenuje osebo-(e), pooblaščeno-(e), da v imenu Unije deponira(-jo) instrument iz člena 17 Sporazuma (3).
   Člen 3
   Ta sklep začne veljati na dan sprejetja.

      V Bruslju, 6. februarja 2017

            Za Svet

            Predsednica

         F. MOGHERINI

      (1)  Odobritev z dne 19. januarja 2017 (še ni objavljeno v Uradnem listu).

      (2)  Sklep Sveta (EU) 2015/1989 z dne 26. oktobra 2015 o podpisu Sporazuma o nadaljnjem delovanju Mednarodnega znanstvenega in tehnološkega centra v imenu Evropske unije (UL L 290, 6.11.2015, str. 7).

      (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: 2007/822/ES: Sklep Sveta z dne 8. novembra 2007 o sklenitvi Sporazuma med Evropsko skupnostjo ter Bosno in Hercegovino o poenostavitvi izdajanja vizumov

text:
               19.12.2007

               SL

               Uradni list Evropske unije

               L 334/96

         SKLEP SVETA
   z dne 8. novembra 2007
   o sklenitvi Sporazuma med Evropsko skupnostjo ter Bosno in Hercegovino o poenostavitvi izdajanja vizumov
   (2007/822/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti ter zlasti člena 62(2)(b)(i) in (ii) v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Komisija se je v imenu Evropske skupnosti pogajala o Sporazumu z Bosno in Hercegovino o poenostavitvi izdajanja vizumov za kratkoročno bivanje.

               (2)

               Sporazum je bil v imenu Evropske skupnosti podpisan dne 18. septembra 2007 s pridržkom njegove morebitne poznejše sklenitve v skladu s Sklepom Sveta z dne 18. septembra 2007.

               (3)

               Sporazum bi bilo treba odobriti.

               (4)

               S Sporazumom je ustanovljen Skupni odbor za upravljanje Sporazuma, ki lahko sprejme svoj poslovnik. Primerno je zagotoviti poenostavljen postopek za sprejemanje stališča Skupnosti v tem primeru.

               (5)

               V skladu s Protokolom o stališču Združenega kraljestva in Irske ter Protokolom o vključitvi schengenskega pravnega reda v okvir Evropske unije, kakor sta priložena Pogodbi o Evropski uniji in Pogodbi o ustanovitvi Evropske skupnosti, Združeno kraljestvo in Irska ne sodelujeta pri sprejetju tega sklepa, ki zanju ni zavezujoč niti se v njiju ne uporablja.

               (6)

               V skladu s Protokolom o stališču Danske, ki je priložen Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju tega sklepa, ki zanjo ni zavezujoč niti se v njej ne uporablja –

         SKLENIL:
   Člen 1
   Sporazum med Evropsko skupnostjo ter Bosno in Hercegovino o poenostavitvi izdajanja vizumov se odobri v imenu Skupnosti.
   Besedilo Sporazuma je priloženo temu sklepu.
   Člen 2
   Predsednik Sveta da uradno obvestilo iz člena 14(1) Sporazuma (2).
   Člen 3
   Komisija, ki ji pomagajo strokovnjaki iz držav članic, zastopa Skupnost v Skupnem odboru strokovnjakov, ustanovljenem s členom 12 Sporazuma.
   Člen 4
   Stališče Skupnosti v okviru Skupnega odbora strokovnjakov glede sprejetja njegovega poslovnika v skladu s členom 12(4) Sporazuma sprejme Komisija po posvetovanju s posebnim odborom, ki ga imenuje Svet.
   Člen 5
   Ta sklep se objavi v Uradnem listu Evropske unije.

      V Bruslju, 8. novembra 2007

            Za Svet

            Predsednik

         R. PEREIRA

      (1)  Mnenje z dne 24. oktobra 2007 (še ni objavljeno v Uradnem listu).

      (2)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.
   SPORAZUM
   med Evropsko skupnostjo ter Bosno in Hercegovino o poenostavitvi izdajanja vizumov
   EVROPSKA SKUPNOST,
   v nadaljnjem besedilu „Skupnost“,
   ter
   BOSNA IN HERCEGOVINA,
   v nadaljnjem besedilu „pogodbenici“, STA SE –
   V ŽELJI, da kot prvi konkretni korak v smeri režima potovanj brez vizumov s poenostavitvijo izdajanja vizumov državljanom Bosne in Hercegovine spodbujata stike med ljudmi, kar je pomemben pogoj za stabilen razvoj gospodarskih, humanitarnih, kulturnih, znanstvenih in drugih vezi,
   OB UPOŠTEVANJU, da so vsi državljani EU od 21. julija 2005 izvzeti iz vizumske obveznosti, kadar potujejo v Bosno in Hercegovino za obdobje do 90 dni ali so v tranzitu preko ozemlja Bosne in Hercegovine,
   OB PRIZNAVANJU, da bi se v primeru ponovne uvedbe vizumske obveznosti za državljane EU s strani Bosne in Hercegovine enake poenostavitve, kot so po tem sporazumu dodeljene državljanom Bosne in Hercegovine, na podlagi vzajemnosti avtomatično uporabljale za državljane EU,
   OB PRIZNAVANJU, da poenostavitev vizumskih postopkov ne bi smela privesti do nezakonitega priseljevanja, ter ob posvečanju posebne pozornosti varnosti in ponovnemu sprejemu,
   OB UPOŠTEVANJU Protokola o stališču Združenega kraljestva in Irske ter Protokola o vključitvi schengenskega pravnega reda v okvir Evropske unije, ki sta priložena Pogodbi o Evropski uniji in Pogodbi o ustanovitvi Evropske skupnosti, ter potrjujoč, da se določbe tega sporazuma ne uporabljajo za Združeno kraljestvo in Irsko,
   OB UPOŠTEVANJU Protokola o stališču Danske, ki je priložen Pogodbi o Evropski uniji in Pogodbi o ustanovitvi Evropske skupnosti, ter potrjujoč, da se določbe tega sporazuma ne uporabljajo za Kraljevino Dansko –
   DOGOVORILI O NASLEDNJEM:
   Člen 1
   Namen in področje uporabe
   1.   Namen tega sporazuma je poenostaviti izdajanje vizumov za načrtovano bivanje za največ 90 dni v obdobju 180 dni za državljane Bosne in Hercegovine.
   2.   V primeru ponovne uvedbe vizumske obveznosti za državljane EU ali nekatere kategorije državljanov EU s strani Bosne in Hercegovine se enake poenostavitve, dodeljene po tem sporazumu državljanom Bosne in Hercegovine, na podlagi vzajemnosti avtomatično uporabljajo za zadevne državljane EU.
   Člen 2
   Splošna določba
   1.   Poenostavitve vizumskih postopkov, določene v tem sporazumu, se za državljane Bosne in Hercegovine uporabljajo samo, če ti niso izvzeti iz vizumske obveznosti z zakoni in drugimi predpisi Skupnosti ali držav članic, s tem sporazumom ali z drugimi mednarodnimi sporazumi.
   2.   Nacionalno pravo Bosne in Hercegovine, držav članic ali Skupnosti se uporablja za zadeve, ki jih določbe tega sporazuma ne zajemajo, kot na primer za zavrnitev izdaje vizuma, za priznanje potnih listin, za dokazila o zadostnih sredstvih za preživljanje, za zavrnitev vstopa ter za ukrepe izgona.
   Člen 3
   Opredelitev pojmov
   V tem sporazumu:

               (a)

               „država članica“ pomeni vsako državo članico Evropske unije z izjemo Kraljevine Danske, Republike Irske in Združenega kraljestva;

               (b)

               „državljan Evropske unije“ pomeni državljana države članice, kakor je opredeljena v točki (a);

               (c)

               „državljan Bosne in Hercegovine“ pomeni osebo, ki ima državljanstvo Bosne in Hercegovine;

               (d)

               „vizum“ pomeni dovoljenje, ki ga izda, ali odločitev, ki jo sprejme država članica, potrebno za:

                           —

                           vstop zaradi načrtovanega bivanja do skupaj največ 90 dni v tej državi članici ali v več državah članicah,

                           —

                           vstop zaradi tranzita preko ozemlja te države članice ali več držav članic;

               (e)

               „oseba, ki zakonito prebiva“ pomeni državljana Bosne in Hercegovine, ki ima dovoljenje oziroma je upravičen do bivanja nad 90 dni na ozemlju države članice na podlagi zakonodaje Skupnosti ali nacionalne zakonodaje.

         Člen 4
   Dokumentarna dokazila o namenu potovanja
   1.   Za utemeljitev namena potovanja v drugo pogodbenico za spodaj navedene kategorije državljanov Bosne in Hercegovine zadostujejo naslednji dokumenti:

               (a)

               za člane uradnih delegacij, ki na podlagi uradnega povabila, naslovljenega na Bosno in Hercegovino, sodelujejo na srečanjih, posvetovanjih, pogajanjih ali programih izmenjav ter na prireditvah, ki jih na ozemlju držav članic pripravijo medvladne organizacije:

                           —

                           pismo organa Bosne in Hercegovine, ki potrjuje, da je prosilec član delegacije tega organa in potuje na ozemlje države članice z namenom sodelovanja na zgoraj navedenih prireditvah; dopisu je priložena kopija uradnega povabila;

               (b)

               za poslovneže in predstavnike poslovnih organizacij:

                           —

                           pisna prošnja subjekta, ki vabi: pravne osebe ali gospodarske družbe, organizacije, urada ali podružnice take pravne osebe ali gospodarske družbe, državnih in lokalnih organov držav članic ali organizacijskih odborov trgovinskih in industrijskih sejmov, konferenc in simpozijev, ki potekajo na ozemljih držav članic; zahtevo potrdi Zbornica Bosne in Hercegovine za zunanjo trgovino;

               (c)

               za predstavnike organizacij civilne družbe, ko potujejo zaradi strokovnega izobraževanja, seminarjev, konferenc, tudi v okviru programov izmenjav:

                           —

                           pisna prošnja, ki jo izda organizacija, ki vabi, potrditev, da oseba zastopa organizacijo civilne družbe, in potrdilo ustreznega registra o ustanovitvi take organizacije, ki ga izda državni organ v skladu z nacionalno zakonodajo;

               (d)

               za voznike, ki opravljajo storitve mednarodnega prevoza blaga in oseb na ozemlja držav članic z vozili, ki so registrirana v Bosni in Hercegovini:

                           —

                           pisna prošnja Zbornice Bosne in Hercegovine za zunanjo trgovino z navedbo namena, trajanja in pogostosti potovanj;

               (e)

               za člane osebja na vlakih, hladilnih vagonih in lokomotivah na mednarodnih vlakih, ki potujejo na ozemlja držav članic:

                           —

                           pisna prošnja pristojne železniške družbe Bosne in Hercegovine z navedbo namena, trajanja in pogostosti potovanj;

               (f)

               za novinarje:

                           —

                           potrdilo ali drug dokument, ki ga izda strokovna organizacija in dokazuje, da je zadevna oseba kvalificiran novinar, ter dokument, ki ga izda njegov delodajalec in navaja, da je namen potovanja opravljanje novinarskega dela;

               (g)

               za udeležence znanstvenih, kulturnih in umetniških dejavnosti, vključno z univerzitetnimi in drugimi programi izmenjav:

                           —

                           pisna prošnja organizacije, ki vabi, za udeležbo pri teh dejavnostih;

               (h)

               za učence, študente, podiplomske študente in spremljajoče učitelje, ki potujejo zaradi študija ali strokovnega izobraževanja, vključno v okviru programov izmenjav in drugih šolskih dejavnosti:

                           —

                           pisna prošnja ali potrdilo o vpisu univerze, akademije, instituta, visoke šole ali šole, ki vabi, ali študentske izkaznice ali potrdila o tečajih, ki jih bo oseba obiskovala;

               (i)

               za udeležence mednarodnih športnih prireditev in osebe, ki jih spremljajo v strokovni ekipi:

                           —

                           pisna prošnja organizacije, ki vabi: pristojnih organov, državnih športnih zvez ali nacionalnih olimpijskih komitejev držav članic;

               (j)

               za udeležence uradnih programov izmenjav, ki jih organizirajo pobratena mesta:

                           —

                           pisna prošnja vodij uprave/županov teh mest;

               (k)

               za bližnje sorodnike – zakonca, otroke (vključno s posvojenimi), starše (vključno s skrbniki), stare starše in vnuke – na obisku pri državljanih Bosne in Hercegovine, ki zakonito prebivajo na ozemlju držav članic:

                           —

                           pisna prošnja osebe, ki vabi;

               (l)

               za osebe, ki so na obisku zaradi zdravljenja, in osebe, ki jih morajo spremljati:

                           —

                           uradni dokument zdravstvene ustanove, ki potrjuje nujnost zdravstvene oskrbe v tej ustanovi in nujnost spremstva, ter dokazilo o zadostnih finančnih sredstvih za plačilo zdravljenja;

               (m)

               za osebe, ki so na obisku zaradi pogrebnih slovesnosti:

                           —

                           uradni dokument, ki potrjuje smrt, ter potrdilo o družinskem ali drugem razmerju med prosilcem in pokopanim;

               (n)

               za predstavnike tradicionalnih verskih skupnosti v Bosni in Hercegovini, ki obiščejo diaspore iz Bosne in Hercegovine na ozemlju držav članic:

                           —

                           pisna prošnja vodje verske skupnosti v Bosni in Hercegovini z navedbo namena, trajanja in pogostosti potovanj;

               (o)

               za predstavnike svobodnih poklicev, ki sodelujejo na mednarodnih sejmih, konferencah, simpozijih, seminarjih ali drugih podobnih prireditvah na ozemlju držav članic:

                           —

                           pisna prošnja organizacije, ki vabi, ki potrjuje, da zadevna oseba sodeluje na prireditvi;

               (p)

               za obisk vojaških in civilnih grobov:

                           —

                           uradni dokument, ki potrjuje obstoj in ohranitev groba ter družinsko ali drugo razmerje med prosilcem in pokopanim;

               (q)

               za osebe, ki potujejo iz turističnih razlogov:

                           —

                           potrdilo ali dokaz o plačilu, ki ga izda potovalna agencija ali organizator potovanja, akreditiran(-a) s strani države članice v okviru lokalnega konzularnega sodelovanja, ki potrjuje rezervacijo organiziranega potovanja.

         2.   Pisna prošnja iz odstavka 1 tega člena vsebuje naslednje elemente:

               (a)

               za povabljeno osebo – ime in priimek, datum rojstva, spol, državljanstvo, številka osebnega dokumenta, čas in namen potovanja, število vstopov in po potrebi ime zakonca in otrok, ki spremljajo povabljeno osebo;

               (b)

               za osebo, ki vabi – ime, priimek in naslov ali

               (c)

               za pravno osebo, gospodarsko družbo ali organizacijo, ki vabi – polni naziv in naslov ter

                           —

                           če prošnjo izda organizacija – ime in priimek ter položaj osebe, ki zahtevo podpiše,

                           —

                           če vabi pravna oseba ali gospodarska družba ali pa urad ali podružnica takšne pravne osebe ali gospodarske družbe s sedežem na ozemlju države članice – registrska številka, kakor jo zahteva nacionalno pravo zadevne države članice.

         3.   Za kategorije oseb iz odstavka 1 tega člena se vse kategorije vizumov izdajajo po poenostavljenem postopku, ne da bi se zahtevala kakršna koli druga utemeljitev, vabilo ali potrditev glede namena potovanja, ki jo določa zakonodaja držav članic.
   Člen 5
   Izdajanje vizumov za večkratni vstop
   1.   Diplomatska in konzularna predstavništva držav članic izdajo vizume za večkratni vstop z veljavnostjo do pet let za naslednje kategorije oseb:

               (a)

               za člane sodišča Bosne in Hercegovine ter državnega tožilstva Bosne in Hercegovine, če s tem sporazumom niso izvzeti iz vizumske obveznosti, pri izvajanju njihovih nalog, in sicer z veljavnostjo, omejeno na njihov mandat, če je ta krajši od 5 let;

               (b)

               za stalne člane uradnih delegacij, ki na podlagi uradnega povabila, naslovljenega na Bosno in Hercegovino, redno sodelujejo na srečanjih, posvetovanjih, pogajanjih ali v programih izmenjav ter na prireditvah, ki jih na ozemlju držav članic pripravijo medvladne organizacije;

               (c)

               za bližnje sorodnike – zakonca, otroke (vključno s posvojenimi), starše (vključno s skrbniki) na obisku pri državljanih Bosne in Hercegovine, ki zakonito prebivajo na ozemlju držav članic, z veljavnostjo, omejeno na obdobje veljavnosti njihovega dovoljenja za zakonito prebivanje.

         2.   Diplomatska in konzularna predstavništva držav članic izdajo vizume za večkratni vstop z veljavnostjo do enega leta za naslednje kategorije oseb, pod pogojem, da so te osebe v prejšnjem letu pridobile najmanj en vizum, ga uporabljale v skladu z zakoni o vstopu in bivanju na ozemlju obiskane države ter da obstajajo razlogi za prošnjo za izdajo vizuma za večkratni vstop:

               (a)

               za člane uradnih delegacij, ki na podlagi uradnega povabila, naslovljenega na Bosno in Hercegovino, redno sodelujejo na srečanjih, posvetovanjih, pogajanjih ali v programih izmenjav ter na prireditvah, ki jih na ozemlju držav članic pripravijo medvladne organizacije;

               (b)

               za poslovneže in predstavnike poslovnih organizacij, ki redno potujejo v države članice;

               (c)

               za voznike, ki opravljajo storitve mednarodnega prevoza blaga in oseb na ozemlja držav članic z vozili, ki so registrirana v Bosni in Hercegovini;

               (d)

               za člane osebja na vlakih, hladilnih vagonih in lokomotivah na mednarodnih vlakih, ki potujejo na ozemlja držav članic;

               (e)

               za novinarje;

               (f)

               za udeležence znanstvenih, kulturnih in umetniških dejavnosti, vključno z univerzitetnimi in drugimi programi izmenjav, ki redno potujejo v države članice;

               (g)

               za študente in podiplomske študente, ki redno potujejo zaradi študija ali strokovnega izobraževanja, tudi v okviru programov izmenjav;

               (h)

               za udeležence mednarodnih športnih prireditev in osebe, ki jih spremljajo v strokovni ekipi;

               (i)

               za udeležence uradnih programov izmenjav, ki jih organizirajo pobratena mesta;

               (j)

               za osebe, ki morajo na redne obiske zaradi zdravljenja, in osebe, ki jih morajo spremljati;

               (k)

               za predstavnike tradicionalnih verskih skupnosti v Bosni in Hercegovini, ki obiščejo diaspore iz Bosne in Hercegovine na ozemlju držav članic in redno potujejo v države članice;

               (l)

               za predstavnike organizacij civilne družbe, ki redno potujejo v države članice zaradi strokovnega izobraževanja, seminarjev, konferenc, tudi v okviru programov izmenjav;

               (m)

               za predstavnike svobodnih poklicev, ki sodelujejo na mednarodnih sejmih, konferencah, simpozijih, seminarjih ali drugih podobnih prireditvah in redno potujejo v države članice.

         3.   Diplomatska in konzularna predstavništva držav članic izdajo vizume za večkratni vstop z veljavnostjo najmanj dveh let in največ pet let za kategorije oseb iz odstavka 2 tega člena, pod pogojem, da so te osebe v prejšnjih dveh letih uporabljale enoletni vizum za večkratni vstop v skladu z zakoni o vstopu in bivanju obiskane države ter da so razlogi za prošnjo za izdajo vizuma za večkratni vstop še vedno veljavni.
   4.   Skupno trajanje bivanja oseb iz odstavkov 1 do 3 tega člena na ozemljih držav članic ne sme biti daljše od 90 dni v obdobju 180 dni.
   Člen 6
   Takse za obravnavanje prošenj za izdajo vizuma
   1.   Taksa za obravnavo prošenj državljanov Bosne in Hercegovine za izdajo vizuma znaša 35 EUR.
   Zgoraj navedeni znesek se lahko ponovno preuči v skladu s postopkom iz člena 14(4).
   V primeru ponovne uvedbe vizumske obveznosti za državljane EU s strani Bosne in Hercegovine taksa za vizum, ki jo zaračuna Bosna in Hercegovina, ni višja od 35 EUR ali dogovorjenega zneska, če se taksa spremeni v skladu s postopkom iz člena 14(4).
   2.   Naslednje kategorije oseb so oproščene plačila takse za obravnavanje prošnje za izdajo vizuma:

               (a)

               bližnji sorodniki – zakonec, otroci (vključno s posvojenimi), starši (vključno s skrbniki), stari starši in vnuki državljanov Bosne in Hercegovine, ki zakonito prebivajo na ozemlju držav članic;

               (b)

               člani uradnih delegacij, ki na podlagi uradnega povabila, naslovljenega na Bosno in Hercegovino, sodelujejo na srečanjih, posvetovanjih, pogajanjih ali v programih izmenjav ter na prireditvah, ki jih na ozemlju držav članic pripravijo medvladne organizacije;

               (c)

               člani sodišča Bosne in Hercegovine ter državnega tožilstva Bosne in Hercegovine, če s tem sporazumom niso izvzeti iz vizumske obveznosti;

               (d)

               učenci, študenti, podiplomski študenti in spremljajoči učitelji, ki potujejo zaradi študija ali strokovnega izobraževanja;

               (e)

               otroci, mlajši od 6 let;

               (f)

               invalidi in po potrebi osebe, ki jih spremljajo;

               (g)

               osebe, ki so predložile dokazila o nujnosti svojega potovanja iz humanitarnih razlogov, vključno zaradi prejema nujnega zdravljenja, in oseba, ki takšno osebo spremlja, ali zaradi udeležbe na pogrebu bližnjega sorodnika ali zaradi obiska bližnjega sorodnika, ki je hudo bolan;

               (h)

               udeleženci mednarodnih športnih prireditev in osebe, ki jih spremljajo v strokovni ekipi;

               (i)

               udeleženci znanstvenih, kulturnih in umetniških dejavnosti, vključno z univerzitetnimi in drugimi programi izmenjav;

               (j)

               udeleženci uradnih programov izmenjav, ki jih organizirajo pobratena mesta;

               (k)

               novinarji;

               (l)

               predstavniki tradicionalnih verskih skupnosti v Bosni in Hercegovini, ki obiščejo diaspore iz Bosne in Hercegovine na ozemlju držav članic;

               (m)

               predstavniki organizacij civilne družbe, ki potujejo zaradi udeležbe na srečanjih, seminarjih, v programih izmenjav ali na tečajih usposabljanja;

               (n)

               vozniki, ki opravljajo storitve mednarodnega prevoza blaga in oseb na ozemlja držav članic z vozili, ki so registrirana v Bosni in Hercegovini;

               (o)

               člani osebja na vlakih, hladilnih vagonih in lokomotivah na mednarodnih vlakih, ki potujejo na ozemlja držav članic;

               (p)

               upokojenci;

               (q)

               predstavniki svobodnih poklicev, ki sodelujejo na mednarodnih sejmih, konferencah, simpozijih, seminarjih ali drugih podobnih prireditvah na ozemlju držav članic.

         Člen 7
   Trajanje postopkov obravnavanja prošenj za izdajo vizuma
   1.   Diplomatska in konzularna predstavništva držav članic sprejmejo odločitev o prošnji za izdajo vizuma v 10 koledarskih dneh od dneva prejema prošnje in dokumentov, potrebnih za izdajo vizuma.
   2.   Rok za sprejetje odločitve o prošnji za izdajo vizuma se lahko v posameznih primerih podaljša na največ 30 koledarskih dni, zlasti kadar je potrebna nadaljnja preučitev prošnje.
   3.   Rok za sprejetje odločitve o prošnji za izdajo vizuma se lahko v nujnih primerih skrajša na 3 delovne dni ali manj.
   Člen 8
   Odhod v primeru izgubljenih ali ukradenih dokumentov
   Državljani Evropske unije ter Bosne in Hercegovine, ki so izgubili svoje osebne dokumente ali katerim so bili ti dokumenti ukradeni med bivanjem na ozemlju Bosne in Hercegovine ali držav članic, lahko zapustijo to ozemlje z veljavnimi osebnimi dokumenti za prehod meje, ki jih izdajo diplomatska ali konzularna predstavništva držav članic ali Bosne in Hercegovine, brez vsakršnega vizuma ali drugega dovoljenja.
   Člen 9
   Podaljšanje vizuma v izrednih okoliščinah
   Državljanom Bosne in Hercegovine, ki zaradi višje sile ne morejo zapustiti ozemelj držav članic do datuma, navedenega v njihovih vizumih, se veljavnost njihovih vizumov brezplačno podaljša v skladu z zakonodajo, ki jo uporablja država prejemnica, za čas, ki je potreben za njihovo vrnitev v državo njihovega prebivališča.
   Člen 10
   Diplomatski potni listi
   1.   Državljani Bosne in Hercegovine, ki so imetniki veljavnih diplomatskih potnih listov, lahko vstopijo, zapustijo in so v tranzitu preko ozemelj držav članic brez vizumov.
   2.   Osebe iz odstavka 1 tega člena lahko bivajo na ozemlju držav članic do 90 dni v obdobju 180 dni.
   Člen 11
   Ozemeljska veljavnost vizumov
   Ob upoštevanju nacionalnih pravil in predpisov o nacionalni varnosti držav članic ter ob upoštevanju pravil EU o vizumih z omejeno ozemeljsko veljavnostjo imajo državljani Bosne in Hercegovine pravico do potovanj po ozemljih držav članic, ki je enakovredna pravici državljanov Evropske unije.
   Člen 12
   Skupni odbor za upravljanje Sporazuma
   1.   Pogodbenici ustanovita Skupni odbor strokovnjakov (v nadaljnjem besedilu „Odbor“), ki ga sestavljajo predstavniki Evropske skupnosti ter Bosne in Hercegovine. Skupnost zastopa Komisija Evropskih skupnosti, ki ji pomagajo strokovnjaki iz držav članic.
   2.   Naloge Odbora so predvsem naslednje:

               (a)

               spremljanje izvajanja tega sporazuma;

               (b)

               predlaganje sprememb ali dopolnitev k temu sporazumu;

               (c)

               reševanje sporov, ki izhajajo iz razlage ali uporabe določb tega sporazuma.

         3.   Odbor se sestaja po potrebi na zahtevo ene od pogodbenic in najmanj enkrat letno.
   4.   Odbor sprejme svoj poslovnik.
   Člen 13
   Razmerje tega sporazuma do dvostranskih sporazumov med državami članicami ter Bosno in Hercegovino
   1.   Od začetka veljavnosti ta sporazum prevlada nad določbami vseh dvostranskih ali večstranskih sporazumov ali dogovorov, ki so bili sklenjeni med posameznimi državami članicami ter Bosno in Hercegovino, kolikor določbe slednjih sporazumov ali dogovorov zadevajo vprašanja, obravnavana v tem sporazumu.
   2.   Določbe dvostranskih sporazumov ali dogovorov, podpisanih med posameznimi državami članicami ter Bosno in Hercegovino pred 1. januarjem 2007, ki predvidevajo izvzetje iz vizumske obveznosti za imetnike službenih potnih listov, se še naprej uporabljajo v obdobju 5 let po začetku veljavnosti tega sporazuma, brez poseganja v pravico zadevnih držav članic ali Bosne in Hercegovine, da v tem petletnem obdobju odpovejo ali začasno odložijo izvajanje teh dvostranskih sporazumov.
   Člen 14
   Končne določbe
   1.   Pogodbenici ratificirata ali odobrita ta sporazum v skladu s svojimi postopki, Sporazum pa začne veljati prvi dan drugega meseca, ki sledi dnevu, ko se pogodbenici uradno obvestita o zaključku zgoraj navedenih postopkov.
   2.   Z odstopanjem od odstavka 1 tega člena ta sporazum začne veljati šele na dan, ko začne veljati Sporazum med Evropsko skupnostjo ter Bosno in Hercegovino o ponovnem sprejemu oseb, če je ta dan poznejši od dneva iz odstavka 1 tega člena.
   3.   Ta sporazum se sklene za nedoločen čas, razen če je odpovedan v skladu z odstavkom 6 tega člena.
   4.   Ta sporazum se lahko spremeni s pisnim sporazumom pogodbenic. Spremembe začnejo veljati, ko se pogodbenici medsebojno uradno obvestita, da so zaključeni njuni nacionalni postopki, potrebni v ta namen.
   5.   Vsaka pogodbenica lahko začasno odloži izvajanje celotnega Sporazuma ali njegovega dela iz razlogov javnega reda, zaščite nacionalne varnosti ali varstva javnega zdravja. O odločitvi o začasni odložitvi izvajanja uradno obvesti drugo pogodbenico najpozneje 48 ur pred začetkom veljavnosti odločitve. Pogodbenica, ki je začasno odložila izvajanje tega sporazuma, nemudoma obvesti drugo pogodbenico o prenehanju obstoja razlogov za začasno odložitev izvajanja.
   6.   Vsaka pogodbenica lahko odpove ta sporazum s pisnim uradnim obvestilom drugi pogodbenici. Ta sporazum preneha veljati 90 dni po dnevu takega uradnega obvestila.

      V Bruslju dne osemnajstega septembra leta dva tisoč in sedem, v dvojniku v vseh uradnih jezikih pogodbenic, pri čemer je vsako od teh besedil enako verodostojno.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Για τη Вοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

   PRILOGA
   PROTOKOL K SPORAZUMU O DRŽAVAH ČLANICAH, KI SCHENGENSKEGA PRAVNEGA REDA NE IZVAJAJO V CELOTI
   Tiste države članice, ki jih schengenski pravni red zavezuje, vendar še ne izdajajo schengenskih vizumov, v pričakovanju ustreznega sklepa Sveta izdajajo nacionalne vizume, katerih veljavnost je omejena na njihovo lastno ozemlje.
   Te države članice lahko v skladu z Odločbo št. 895/2006/ES Evropskega parlamenta in Sveta enostransko priznajo schengenske vizume in dovoljenja za prebivanje za namene tranzita preko njihovih ozemelj.
   Ker se Odločba št. 895/2006/ES Evropskega parlamenta in Sveta ne uporablja za Romunijo in Bolgarijo, bo Evropska komisija predlagala podobne določbe, da tema državama omogoči, da za namene tranzita preko njihovih ozemelj enostransko priznata schengenske vizume in dovoljenja za prebivanje ter druge podobne dokumente, ki jih izdajo druge države članice, ki še niso v celoti vključene v schengensko območje.
   SKUPNA IZJAVA GLEDE DANSKE
   Pogodbenici se seznanjata, da se ta sporazum ne uporablja za postopke za izdajanje vizumov na diplomatskih in konzularnih predstavništvih Kraljevine Danske.
   V takih okoliščinah je zaželeno, da organi Danske ter Bosne in Hercegovine nemudoma sklenejo dvostranski sporazum o poenostavitvi izdajanja vizumov za kratkoročno bivanje s podobnimi pogoji, kakor veljajo v Sporazumu med Evropsko skupnostjo ter Bosno in Hercegovino.
   SKUPNA IZJAVA GLEDE ZDRUŽENEGA KRALJESTVA IN IRSKE
   Pogodbenici se seznanjata, da se ta sporazum ne uporablja za ozemlje Združenega kraljestva in Irske.
   V takih okoliščinah je zaželeno, da organi Združenega kraljestva, Irske ter Bosne in Hercegovine sklenejo dvostranske sporazume o poenostavitvi izdajanja vizumov.
   SKUPNA IZJAVA GLEDE ISLANDIJE IN NORVEŠKE
   Pogodbenici se seznanjata s tesnimi odnosi med Evropsko skupnostjo ter Norveško in Islandijo, zlasti na podlagi Sporazuma z dne 18. maja 1999 o pridružitvi teh dveh držav k izvajanju, uporabi in razvoju schengenskega pravnega reda.
   V takih okoliščinah je zaželeno, da organi Norveške, Islandije ter Bosne in Hercegovine nemudoma sklenejo dvostranske sporazume o poenostavitvi izdajanja vizumov za kratkoročno bivanje s podobnimi pogoji, kakor veljajo po Sporazumu med Evropsko skupnostjo ter Bosno in Hercegovino.
   SKUPNA IZJAVA GLEDE ŠVICARSKE KONFEDERACIJE IN LIHTENŠTAJNA
   (po potrebi)
   Če Sporazum med EU, ES in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda ter protokoli k temu sporazumu glede Lihtenštajna začnejo veljati pred zaključkom pogajanj z Bosno in Hercegovino, bo podobna izjava priložena tudi glede Švice in Lihtenštajna.
   IZJAVA EVROPSKE SKUPNOSTI O DOSTOPU PROSILCEV ZA VIZUM DO INFORMACIJ O POSTOPKIH ZA IZDAJO VIZUMOV ZA KRATKOROČNO BIVANJE IN DOKUMENTOV, KI JIH JE TREBA PREDLOŽITI S PROŠNJO ZA IZDAJO VIZUMA ZA KRATKOROČNO BIVANJE, TER O USKLADITVI TEH INFORMACIJ IN DOKUMENTOV
   Ob priznavanju pomena preglednosti za prosilce za vizum Evropska skupnost poudarja, da je Evropska komisija 19. julija 2006 sprejela zakonodajni predlog prenovitve Skupnih konzularnih navodil o vizumih za diplomatska in konzularna predstavništva, ki obravnava vprašanje pogojev dostopa prosilcev za vizum do diplomatskih in konzularnih predstavništev držav članic.
   Evropska skupnost meni, da je treba glede informacij, ki jih je treba zagotoviti prosilcem za vizum, sprejeti ustrezne ukrepe:

               —

               na splošno je treba za prosilce zbrati osnovne informacije o postopkih in pogojih za prošnje za izdajo vizuma ter o veljavnosti vizumov,

               —

               Evropska skupnost bo sestavila seznam minimalnih zahtev za zagotovitev, da imajo prosilci Bosne in Hercegovine na voljo usklajene in enotne osnovne informacije ter da se od njih načeloma zahteva predložitev enakih dokazil.

         Zgoraj navedene informacije, vključno s seznamom akreditiranih potovalnih agencij in organizatorjev potovanj je treba v okviru lokalnega konzularnega sodelovanja kar najbolj razširiti v javnosti (na oglasnih deskah konzulatov, v obliki letakov, na spletnih straneh itd.).
   Diplomatska in konzularna predstavništva držav članic zagotovijo informacije o obstoječih možnostih za poenostavitev izdajanja vizumov za kratkoročno bivanje v okviru schengenskega pravnega reda v posameznih primerih.
   IZJAVA EVROPSKE SKUPNOSTI O PREGLEDU VIZUMSKE OBVEZNOSTI ZA IMETNIKE SLUŽBENIH POTNIH LISTOV
   Ker se izvzetje imetnikov službenih potnih listov iz vizumske obveznosti, določeno v dvostranskih sporazumih ali dogovorih med posameznimi državami članicami ter Bosno in Hercegovino, ki so bili podpisani pred 1. januarjem 2007, uporablja le v obdobju 5 let po začetku veljavnosti tega sporazuma in brez poseganja v pravico zadevnih držav članic ali Bosne in Hercegovine, da v tem petletnem obdobju odpovejo ali začasno odložijo izvajanje teh dvostranskih sporazumov, bo Evropska skupnost ponovno preučila položaj imetnikov službenih potnih listov najpozneje 4 leta po začetku veljavnosti tega sporazuma, ob upoštevanju morebitne spremembe Sporazuma v ta namen v skladu s postopkom iz člena 14(4).
   IZJAVA EVROPSKE SKUPNOSTI O POENOSTAVITVAH ZA DRUŽINSKE ČLANE IN DOBROVERNE PROSILCE ZA VIZUM
   Evropska skupnost se seznanja s predlogom Bosne in Hercegovine, da se širše opredeli pojem družinskih članov, ki bi morali biti upravičeni do poenostavljenih vizumskih postopkov, pa tudi s pomenom, ki ga Bosna in Hercegovina pripisuje poenostavitvi gibanja teh oseb.
   Z namenom olajšanja mobilnosti večjega števila oseb, ki imajo družinske vezi (zlasti sestre, bratje in njihovi otroci) z državljani Bosne in Hercegovine, ki zakonito prebivajo na ozemljih držav članic, Evropska skupnost poziva konzularna predstavništva držav članic, da v celoti izkoristijo obstoječe možnosti pravnega reda Skupnosti za poenostavitev izdajanja vizumov tej kategoriji oseb, kar zlasti vključuje poenostavitev dokumentarnih dokazil, ki jih morajo predložiti prosilci, izvzetje iz plačila takse za obravnavo prošnje in po potrebi izdajanje vizumov za večkratni vstop.
   Evropska skupnost poleg tega poziva konzularna predstavništva držav članic, da v celoti izkoristijo te možnosti za poenostavitev izdajanja vizumov dobrovernim prosilcem.


title: 2011/444/EU: Sklep Sveta z dne 12. julija 2011 o določitvi organa za imenovanje in organa za sklepanje pogodb o zaposlitvi generalnega sekretariata Sveta ter razveljavitvi Sklepa 2006/491/ES, Euratom

text:
               22.7.2011

               SL

               Uradni list Evropske unije

               L 191/21

         SKLEP SVETA
   z dne 12. julija 2011
   o določitvi organa za imenovanje in organa za sklepanje pogodb o zaposlitvi generalnega sekretariata Sveta ter razveljavitvi Sklepa 2006/491/ES, Euratom
   (2011/444/EU)
   SVET EVROPSKE UNIJE JE –
   ob upoštevanju Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije, ki jih določa Uredba Sveta (EGS, Euratom, ESPJ) št. 259/68 (1), zlasti člena 2 navedenih Kadrovskih predpisov in člena 6 navedenih pogojev,
   ob upoštevanju naslednjega:

               (1)

               Za vodenje generalnega sekretariata Sveta je v skladu s prvim pododstavkom člena 240(2) Pogodbe o delovanju Evropske unije odgovoren generalni sekretar.

               (2)

               Treba bi bilo sprejeti nov sklep o določitvi organa za imenovanje in organa za sklepanje pogodb o zaposlitvi generalnega sekretariata Sveta ter razveljaviti Sklep 2006/491/ES, Euratom (2) –

         SPREJEL NASLEDNJI SKLEP:
   Člen 1
   V zadevah generalnega sekretariata Sveta ima pooblastila, ki so bila s Kadrovskimi predpisi za uradnike prenesena na organ za imenovanje, ter pooblastila, ki so bila s Pogoji za zaposlitev drugih uslužbencev prenesena na organ za sklepanje pogodb o zaposlitvi:

               (a)

               Svet, v zadevah generalnega sekretarja;

               (b)

               Svet na predlog generalnega sekretarja za uporabo členov 1a, 30, 34, 41, 49, 50 in 51 Kadrovskih predpisov za generalne direktorje;

               (c)

               generalni sekretar v vseh drugih primerih.
               Generalni sekretar lahko vsa pooblastila v celoti ali delno prenese na generalnega direktorja administracije, če gre za uporabo Pogojev za zaposlitev drugih uslužbencev in Kadrovskih predpisov za uradnike v funkcionalnih skupinah AST, razen pooblastil, ki jih ima v zvezi z imenovanjem uradnikov in prenehanjem njihovega delovnega razmerja ter zaposlovanjem drugih uslužbencev.

         Člen 2
   Sklep 2006/491/ES, Euratom se razveljavi.
   Člen 3
   Ta sklep začne veljati na dan sprejetja.

      V Bruselj, 12. julija 2011

            Za Svet

            Predsednik

         J. VINCENT-ROSTOWSKI

      (1)  UL L 56, 4.3.1968, str. 1.

      (2)  Sklep Sveta z dne 27. junija 2006 o določitvi organa za imenovanje in organa za sklepanje pogodb o zaposlitvi generalnega sekretariata Sveta (UL L 194, 14.7.2006, str. 29).


title: Zahteva za zaščito imunitete Claudia Fave #Sklep Evropskega parlamenta z dne 19. februarja 2008 o zahtevi za zaščito imunitete in privilegijev Claudia Fave (2007/2155(IMM))

text:
               6.8.2009

               SL

               Uradni list Evropske unije

               CE 184/110

         Torek, 19. februar 2008Zahteva za zaščito imunitete Claudia Fave

      P6_TA(2008)0047

   Sklep Evropskega parlamenta z dne 19. februarja 2008 o zahtevi za zaščito imunitete in privilegijev Claudia Fave (2007/2155(IMM))
   2009/C 184 E/19

      Evropski parlament,
   ob upoštevanju zahteve Claudia Fave za zaščito njegove imunitete v zvezi s civilnim postopkom, ki je bil sprožen proti njemu pred civilnim sodiščem v Marsali, z dne 29. maja 2007, razglašene na plenarnem zasedanju dne 6. junija 2007,
   po zagovoru Claudia Fave v skladu s členom 7(3) svojega Poslovnika,
   ob upoštevanju členov 9 in 10 Protokola o privilegijih in imunitetah Evropskih skupnosti z dne 8. aprila 1965 ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
   ob upoštevanju sodb Sodišča Evropskih skupnosti z dne 12. maja 1964 in 10. julija 1986 (1),
   ob upoštevanju člena 6(3) in člena 7 svojega Poslovnika,
   ob upoštevanju poročila Odbora za pravne zadeve (A6-0007/2008),

               1.

               se odloči zaščititi imuniteto in privilegije Claudia Fave;

               2.

               naroči svojemu predsedniku, naj sklep in poročilo pristojnega odbora takoj posreduje ustreznim organom Republike Italije.

      (1)  Zadeva 101/63 Wagner v. Fohrmann in Krier, Letno poročilo 1964, str. 383, in zadeva 149/85 Wybot v. Faure in drugi, Letno poročilo 1986, str. 2391.